**יחידה 32: פרק ב משנה ה**

**דין עניית אמן על ברכות מחוץ למקדש**

במשנה מובא סיפור כיצד היו מתפללים בימי התענית במקום מגוריהם של רבי חלפתא ורבי חנניה בן תרדיון. במקום זה הנהיגו סדר תפילה כמו במקדש. במקדש לא ענו "אמן" אחר הברכות אלא ענו "ברוך שם כבוד מלכותו לעולם ועד". לעומת זאת חכמים סוברים שהנהגה זו מיוחדת רק למקדש ולא למקומות מחוץ לו.

**משך הוראה מומלץ**: שיעור אחד

נוסח המשנה

**מַעֲשֶׂה בִּימֵי רַבִּי חֲלַפְּתָא וְרַבִּי חֲנַנְיָה בֶן תְּרַדְיוֹן,
שֶׁעָבַר אֶחָד לִפְנֵי הַתֵּבָה, וְגָמַר אֶת הַבְּרָכָה כֻּלָּהּ,
וְלֹא עָנוּ אַחֲרָיו אָמֵן.**

**תִּקְעוּ, הַכֹּהֲנִים, תְּקָעוּ!
מִי שֶׁעָנָה אֶת אַבְרָהָם אָבִינוּ בְהַר הַמּוֹרִיָּה,
הוּא יַעֲנֶה אֶתְכֶם וְיִשְׁמַע בְּקוֹל צַעֲקַתְכֶם הַיּוֹם הַזֶּה.
הָרִיעוּ בְנֵי אַהֲרֹן, הָרִיעוּ!
מִי שֶׁעָנָה אֶת אֲבוֹתֵינוּ עַל יַם סוּף,
הוּא יַעֲנֶה אֶתְכֶם וְיִשְׁמַע בְּקוֹל צַעֲקַתְכֶם הַיּוֹם הַזֶּה.
וּכְשֶׁבָּא דָבָר אֵצֶל חֲכָמִים, אָמְרוּ:
לֹא הָיִינוּ נוֹהֲגִין כֵּן, אֶלָּא בְּשַׁעַר הַמִזְרָח וּבְהַר הַבַּיִת.**

מבנה

משנה זו מתארת מציאות ופחות עוסקת בצד ההלכתי, לכן היא לא בעלת מבנה רגיל עם חלוקה לכאמד"ט. עם זאת חשוב להדגיש בפני התלמידים שניתן לזהות במשנה דעות שונות ביחס לתוכן הענייה על הברכות (משימה 1).

תוכן

**ולא ענו אחריו אמן**

מחוץ לבית המקדש, לאחר ששליח הציבור מסיים כל ברכה, הציבור עונה "אמן". לעומת זאת בבית המקדש לא ענו "אמן" אחר הברכות, אלא "ברוך שם כבוד מלכותו לעולם ועד". רבי חלפתא ורבי חנניה בן תרדיון הנהיגו (קבעו) בעיר בה הם גרו שלא יענו "אמן" אחר הברכות אלא "ברוך שם כבוד מלכותו לעולם ועד" – כמו במקדש. יש לוודא שהתלמידים מבינים את המחלוקת בין חכמים לרבי חלפתא ורבי חנניה בן תרדיון, ומצד שני הם יודעים שבמקדש אין מחלוקת מה עונים לאחר הברכות (משימות 2, 3).

**תִּקְעוּ, הַכֹּהֲנִים, תְּקָעוּ!... הָרִיעוּ בְנֵי אַהֲרֹן, הָרִיעוּ!**

בסיומה של כל ברכה היו הכוהנים תוקעים בשופרות. בכל פעם היה סדר תקיעה אחר: פעם אחת **תקיעה, תרועה, תקיעה** ובפעם אחרת **תרועה, תקיעה, תרועה**. כדי שהכוהנים לא יתבלבלו בסדר התקיעות היה השמש (הגבאי) מקריא להם את הסדר הנכון בכל פעם. כמו כן לאחר שהציבור ענה "ברוך שם כבוד מלכותו לעולם ועד", היה שליח הציבור חוזר שנית על סיום הברכה.

**שער המזרח בהר הבית**

הר הבית הוא ההר עליו נבנה בית המקדש. במזרחו של הר הבית יש שער דרכו היו עולים למקדש ושם נהגו להתפלל. ביחידה זו נבקש מהתלמידים לצייר את המתפללים בשער המזרח ואת השופרות שהכוהנים החזיקו בידם (משימה 4).

מיומנות

1. **זיהוי אלו מהברכות ומהסיומות שהופיעו במשנה הקודמת נזכרות במשנה כאן (באורי מילים)**

יש להדגיש בפני התלמידים שמשנה זו ממשיכה את קודמותיה ומדגימה מה עונים על הברכות וכיצד תוקעים בשופרות על שתי הברכות הראשונות שנמנו במשנה הקודמת (ברכת "גואל ישראל" והברכה הנוספת הראשונה מתוך הברכות המיוחדות לתעניות).

1. **זיהוי מחלוקת במשנה (משימה 1)**

התלמידים יזהו מתוך לשון המשנה ("לא היינו... אלא") שיש מחלוקת בין דברי רבי חלפתא ורבי חנניה בן תרדיון לבין שיטת חכמים.

משמעות

בבית המקדש ענו על כל ברכה "ברוך שם כבוד מלכותו לעולם ועד" בקול רם. בימינו נוהגים לומר "ברוך שם כבוד מלכותו לעולם ועד" בקול רם רק ביום אחד בשנה – ביום הכיפורים בשעת קריאת שמע. נבקש מהתלמידים לזהות באיזה יום מדובר (משימה 5).

מטרות

1. הישג **מבנה**: התלמיד ידע שמשנה זו היא חלק מרצף המשניות העוסקות בברכות הנוספות הנאמרות בימי התענית.
2. הישג **לשון חכמים**: התלמיד יכיר את המושגים 'כשבא הדבר אצל', 'נוהגין', 'שער המזרח', הר הבית', וכן את הביטוי 'לא היינו... אלא' .
3. הישג **תושב"ע**: התלמיד ידע שבמקדש לא נהגו לענות 'אמן' אחר ברכות שליח הציבור אלא 'ברוך שם כבוד מלכותו לעולם ועד'.
4. הישג **הבנה ופרשנות**: התלמיד ידע שהיו מקריאים לכוהנים את סדר התקיעות לפני שהיה עליהם לתקוע.
5. הישג **תורת חיים**: התלמיד יכיר שגם ביום הכיפורים נוהגים לומר אחרי קריאת שמע 'ברוך שם כבוד מלכותו לעולם ועד' בקול רם, אך לא כתחליף לעניית אמן. 